Какво представлява руският космически кораб "Союз" - основният съперник на Crew Dragon? - Russia Beyond България
Какво представлява руският космически кораб "Союз" - основният съперник на Crew Dragon?
Забелязахте ли, че новият пилотиран космически кораб на SpaceX постоянно се сравнява с руския "Союз"? Разказваме какво представлява той и защо му се обръща толкова много внимание.
Накратко, "Союз" е съветско-руски космически кораб, който с едноименната ракета доставя хора на Международната космическа станция (МКС). Доскоро (до много успешното изстрелване на компанията на Илон Мъск на 30 май) това беше единственото средство за извеждане на астронавти в орбита. От 1962 г. насам!
Да, вече почти 60 години летим на един и същи тип кораб. Явно не всички са били доволни от това и сега вече има избор, но нека не бързаме да се прощаваме със "Союз".
Как се появява "Союз"?
Всъщност самият космически кораб "Союз" е разработен за първата ракета-носител "Союз", а тя от своя страна е само по-късна модификация на легендарната балистична ракета Р-7.
Николай Зайцев/Sputnik
Разработена от Сергей Корольов, Р-7 е първата междуконтинентална балистична ракета в света и е замислена да носи термоядрени оръжия. Но тъй като не е много успешна като бойна ракета, тя стои на въоръжение само 8 години. Но се "преквалифицира" - на нейна база се изгражда цялата космонавтика. През октомври 1957 г. Р-7, например, извежда в орбита първия спътник.
Heriberto Arribas Abato (CC BY-SA 3.0)
Пред модификацията "Союз" също стоят амбициозни задачи. Космическата надпревара между СССР и САЩ е в разгара си и е нужен нов космически кораб. Юрий Гагарин вече е излетял в космоса и Съветите започват да разработват програма за по-дълги полети, а именно – полет до Луната. Нужен е многоместен кораб, способен да се стикова в орбита.
През 1967 г. се извършва първият пилотиран пуск. Както знаем, тогава Съветският съюз не печели лунната надпревара, но космическият кораб "Союз" твърдо и трайно влиза в арсенала, защото първоначално основната му разлика от предишните носители от типа Р-7 е системата за безопасно пилотиране. А именно: аварийната спасителна система, която се включва 15 минути преди старта и обезпечава сигурността на екипажа във всяка част от пътя в случай на авария.
Защо се използва "Союз"?
"Союз" работи като "космическо такси": освен руски, той доставя до МКС и чуждестранни астронавти според квоти, а може да транспортира и вода, храна, оборудване, както и да отвежда хора от станцията до Земята.
"Союз" TMA-01M
NASA/Sputnik
На борда на "Союз" едновременно може да се намират не повече от трима души. От 2011 г., след закриването на американската програма Space Shuttle, и съвсем доскоро Русия бе монополист при доставката на екипажи в орбита.
Как изглежда "Союз" отвътре?
Корабите от семейство "Союз" се състоят от три части: приборно-агрегатен отсек, спускаем отсек и битов отсек. По време на изстрелването астронавтите са в спускаемия отсек, където е толкова тясно, че човек не може дори да се обърне.
Андрей Шелепин/Sputnik
По-просторно е (но с 3,4 м дължина и диаметър 2,2 м) в битовия отсек, където се разполагат и товари за МКС. Тук се намира и санитарното отделение - космическа тоалетна. А за да се научи човек как да я използва, трябва да прочете ръководство от много страници (повярвайте ни, там всичко е много сложно).
Maksym Kozlenko (CC BY-SA 4.0)
Корабът е модернизиран през всички тези години, но основно не външно, а вътрешно – обръща се внимание на системите за управление. Ето как изглежда една от по-късните модификации (2016) - "Союз МС". И ако ви се струва, че всичко това е дяволски неудобно, прави сте.
"Когато за пръв път влязох в тренажора на 'Союз', забелязах, че моят американски колега пие болкоуспокояващи", спомня си Андре Каперс, холандски астронавт от Европейската космическа агенция. "Попитах го защо ги пие и той отговори: 'Скоро ще разбереш!' Наистина в процеса на тренировка коленете ми започнаха да болят ужасно. Това е много некомфортен кораб."
Защо Русия продължава да лети на "Союз"?
Роман Соколов/Sputnik
Но въпреки не особено удобната си планировка (космонавтите трябва да седят в поза с притиснати към ушите колене), "Союз" си остава последната "крепост" на "Роскосмос" на пазара за космически пускове. Теоретично, замяната му ще бъде много по-удобният и просторен (до 6 души) кораб от ново поколение "Федерация" (преименуван на "Орел" преди година) - той е разработен още през 2009 година. Но "Федерация"/"Орел" все още не е излизал в орбита.
Въпреки това, дори ако "Роскосмос" имаше втора пилотирана совалка, според конструкторите те нямаше да се откажат от "Союз" толкова скоро. Той се утвърждава като меганадежден кораб и се смята, че именно надеждността е неговото основно качество. "Преживял" е 150 успешни пуска. През дългата история на "Съюзите" има само два драматични пуска и то в самото начало на неговото съществуване: през 1967 г. (космонавтът умира по време на кацане поради отказ на парашутната система) и през 1971 г. (космонавтите загиват по време на кацането поради разхерметизиране).
Ето и как реагираха руснаците на изстрелването на Crew Dragon на Илон Мъск!